«Jeg har aldri vært en A4-person»
0Lillestrøm 0Sogndal Åråsen søndag kveld: Marius Amundsen og Frode Kippe er begge involvert i en situasjon som ender med straffespark og rødt kort. Edvartsen ber spillerne svare for hvem av de to som skal vises ut, men får ikke svar og viser ut Kippe. LSK mener det er Amundsen som skulle hatt det røde kortet, protesterer og ber om at dette styrkes. Klubben reagerer også sterkt på at Edvartsen i pressesonen etter kampen brukte karakteristikken «treg» om LSK-stopperne og uttalelsen «lenge leve usportsligheten, kynismen lever på Åråsen». Edvartsens arbeidsgiver NFF, der 37-åringen er seksjonsleder for samfunnsansvar, konkluderte med at «uttalelsene er ikke innenfor våre retningslinjer». I samme pressemelding beklaget Edvartsen det han sa i «kampens hete». VG-kommentar: Åråsen-episoden åpner for flere interessante diskusjonerI går kveld møtte Norges mest profilerte dommer, med rundt 170 Tippeliga-kamper på CVen siden debuten som 24-åring, VG på Kongsvinger like ved der han bor. Edvartsen sier det har vært et tungt døgn, men mener det blåste mer rundt ham i 2009 da han etter flere svake kamper mistet statusen som FIFA-dommer og ble vurdert degradert til nivå to før han var tilbake med FIFA-status i 2013. – Hvordan har det siste døgnet vært for deg personlig? – Det er aldri noe hyggelig å havne i fokus, men det er en del av det å være toppdommer. Det har vært over 100 meldinger totalt sett fra kjente og ukjente siden søndag kveld. Noen støtter meg 100 prosent. Andre mener jeg gikk for hardt ut i etterkant av kampen. Jeg har hatt gode samtaler med flere kolleger, dommersjef Terje Hauge, min mentor Rune Pedersen og konstituert generalsekretær Kai-Erik Arstad. Kort oppsummert har det vært litt masete, men jeg har vært i langt hardere vær tidligere i 2009, så jeg overlever dette helt fint. Det som kanskje er det verste i en slik situasjon, er at dine nærmeste også blir litt preget, sier Edvartsen. – Det siste du sa i pressesonen på Åråsen var «nei» på spørsmål om du kom til å angre på noen av uttalelsene dine i etterkant. Hva har skjedd siden det? – Jeg følte at jeg anmodet om fair play og ble møtt med innlagt protest. Da sa jeg ting følelsesmessig etter kampen til media. Jeg har ingen problemer med å se at deler av min mediehåndtering burde vært annerledes. Jeg skal ta lærdom av dette for fremtiden.– Fører en slik episode og oppstyret i etterkant til at du vurderer å gi deg som toppdommer? – Nei. Jeg skal dømme fotball så lenge jeg synes det er gøy, og hvis jeg ser tilbake på mine 170 kamper i Tippeligaen, cupfinalen i 2011, og flere internasjonale oppdrag, har jeg langt flere positive opplevelser enn negative. – Du beklager i en pressemelding mandag, hva er det du spesifikt du angrer på? – Jeg angrer på at jeg sa at Lillestrøm-spillerne var trege, og det om kynisme og uærlighet. – Du har også tidligere vært involvert i kontroversielle episoder. Fører det til at du er bedre rustet til å håndtere dette oppstyret? – Absolutt. – Føler du at dommere blir forskjellsbehandlet sammenliknet med spillere og trenere? – Terskelen for hva vi som dommere kan si om spillere og trenere er mye lavere enn det spillere og trenere kan si om oss. Det må vi som dommere forholde oss til. Det var her jeg bommet søndag, og derfor beklager jeg. Jeg har aldri vært en A4-person. Jeg har alltid sagt hva jeg mener på godt og vondt, og jeg har tatt til motmæle der jeg mener det er riktig. Jeg har bare tatt bakveien én gang på 170 kamper i Tippeligaen når media har ønsket å snakke med meg. Jeg erfarte da at det var mye bedre å snakke enn å stikke av. Jeg vil alltid være for åpenhet, men jeg skal selvsagt ta lærdom av det jeg feilet på i pressesonen . Til tross for at jeg føler at jeg er god på mediehåndtering, ble det søndag bevist at jeg aldri blir utlært. Så du denne? Tidligere toppdommer: – Edvartsen kommer med karakteristikker som er dommerstanden uverdig– Hva er din reaksjon på dommersjef Terje Hauge gir deg refs for dine uttalelser etter kampen? – Jeg hadde gode samtaler med Terje i forkant, så det går helt fint. – Står du fortsatt ved beskrivelsen av straffesituasjonen og utvisningen, og forklaringen du kom med av denne søndag? – Det viktigste for dommerteamet i ettertid er at TV-bildene viser at det var grunnlag for å gi LSKs nummer 13 (Frode Kippe) direkte rødt kort for å frata motparten en åpenbar målsjanse. – Tror du det er mulig for deg å dømme kamper på Åråsen igjen? Ønsker du i så fall det selv og hvordan vil det eventuelt bli for deg? – Dommersjefen setter opp dommeroppsett hver mandag. Jeg kommer alltid til å dømme den kampen som jeg er oppsatt på. – LSK mener du bør straffes. Tror du det kommer til å skje? – Det får de rette organer eller rette vedkommende vurdere, sier Edvartsen. PS! Edvartsen dømmer ikke Tippeliga-runden kommende helg da han har UEFA-oppdrag neste uke og skal bruke helgen på å se Cecilia Brækhus bokse i Oslo Spektrum.
Svein-Erik Edvartsen (37) fikk over 100 meldinger etter episoden på Åråsen søndag kveld. Toppdommeren sier også familien blir preget av bråket, men mener det blåste mer rundt ham i 2009.